MFC ส่ง M-VI ลงทุนกองทุนตปท. ขายถึง 15 พ.ค.นี้
MFC ส่ง M-VI ลงทุนกองทุนตปท. ขายถึง 15 พ.ค.นี้
2 พ.ค. 2561

นางสาวประภา ปูรณโชติ กรรมการผู้จัดการ บลจ. เอ็มเอฟซี  (MFC) เปิดเผยว่า บริษัทเปิดขายกองทุนเปิดเอ็มเอฟซี แวลู อินเวสติง (M-VI) ลงทุนกองทุนผสมต่างประเทศเพียงกองทุนเดียว ยึดหลักลงทุน Value Investing เปิดขายครั้งแรกวันนี้-15 พฤษภาคม 2561
โดยกองทุนเปิดเอ็มเอฟซี แวลู อินเวสติง หรือกองทุนเปิด M-VI ถือเป็นกองทุนรวมต่างประเทศที่ยึดแนวทางการลงทุนแบบ Value Investing อย่างแท้จริง และมีจุดมุ่งหมายคือ ทำให้สินทรัพย์เติบโตขึ้น มีความยืดหยุ่นในการลงทุนทั้งในอุตสาหกรรมและในตลาดทุนประเทศต่างๆทั่วโลก มีการกระจายความเสี่ยงโดยลงทุนทั้งหุ้น และตราสารหนี้ โดยเน้นธุรกิจดีในราคาที่ยอดเยี่ยม หรือธุรกิจยอดเยี่ยมที่มีความได้เปรียบในการแข่งขันอย่างยั่งยืนในราคาที่ดี และบริหารกองทุนโดยมุ่งเป้าหมายสร้างผลตอบแทนที่ดีในระยะยาว
ทั้งนี้กองทุนเปิด M-VI จะลงทุนโดยเฉลี่ยในรอบปีบัญชีไม่น้อยกว่าร้อยละ 80 ของมูลค่าทรัพย์สินสุทธิของกองทุน ในหน่วยลงทุนของกองทุนรวมต่างประเทศเพียงกองทุนเดียว คือ First Eagle Amundi International Fund ในชนิดหน่วยลงทุน “IU2-C share class USD” ในสกุลเงินเหรียญสหรัฐ
รวมถึงเป็นไปตามหลักเกณฑ์ของ UCITS ที่เสนอขายให้กับนักลงทุนสถาบันในเอเชีย และจดทะเบียนในประเทศ Luxemburg โดยมีวัตถุประสงค์เพื่อหาผลตอบแทนจากการเติบโตของเงินลงทุนผ่านการกระจายการลงทุนในทุกประเภทสินทรัพย์ และใช้หลักการลงทุนแบบเน้นคุณค่า โดยจะลงทุนอย่างน้อย 2 ใน 3 ของมูลค่าทรัพย์สินสุทธิในตราสารทุน ตราสารที่ให้ผลตอบแทนเชื่อมโยงกับตราสารทุน (equity-linked instruments) และตราสารหนี้
สำหรับกองทุนดังกล่าวยึดหลัก Value Investing และเน้นการลงทุนแบบ Making More by Losing Less โดยการแสวงหาหุ้นที่มีราคาต่ำกว่ามูลค่าที่แท้จริง  (Margin of Safety) อย่างน้อย 30% ตลอดจนมีการกระจายความเสี่ยงที่เหมาะสม รวมถึงอาจลงทุนในทองคำบางส่วนอีกด้วย
โดยกองทุนจะแสวงหาหุ้นที่มี Superior Business Models ด้วยการวิเคราะห์หุ้นและทำความเข้าใจธุรกิจอย่างลึกซึ้ง ประเมินความเสี่ยงด้านต่างๆ หาราคาหุ้นที่แท้จริง อดทนรอโอกาสซื้อในราคาที่เหมาะสม และหลีกเลี่ยงหุ้นที่มีความเสี่ยงสูงเช่น ราคาหุ้นสูงเกินมูลค่าที่แท้จริง หุ้นที่มีหนี้สูง และมีโมเดลทางธุรกิจที่ผันผวนสูง  เป็นต้น
นอกจากนี้ มองสถานการณ์การลงทุน ราคาสินทรัพย์เสี่ยงยังน่าจะปรับตัวขึ้นได้  ด้วยปัจจัยบวกจากผลกำไรที่เติบโตของบริษัทในตลาดทุน  เศรษฐกิจโลกมีแนวโน้มเติบโตได้ดีประกอบกับการกระตุ้นเศรษฐกิจทางด้านการคลัง ขณะที่อัตราเงินเฟ้อจะปรับเพิ่มขึ้นส่วนหนึ่งมาจากราคาสินค้าโภคภัณฑ์ที่ผ่านจุดต่ำสุด แต่อัตราเงินเฟ้อยังคงอยู่ในระดับปานกลาง
ส่วนปัจจัยเสี่ยงที่ต้องติดตาม ได้แก่ 1) แนวโน้มการกีดกันทางการค้าระหว่างประเทศที่อาจรุนแรงขึ้นเป็น Trade War  2) โอกาสที่อัตราเงินเฟ้ออาจปรับสูงขึ้นกว่าคาด  3) ธนาคารกลางสหรัฐ และยูโรอาจดำเนินนโยบายผิดพลาดส่งผลให้เศรษฐกิจชะลอตัวลง
ทั้งนี้ กองทุนเปิด M-VI เหมาะสำหรับผู้ที่สามารถรับความผันผวนของราคาหุ้นที่กองทุนไปลงทุนซึ่งอาจปรับตัวสูงขึ้นหรือลดลงต่ำกว่ามูลค่าที่ลงทุนและทำให้ขาดทุนได้ สามารถลงทุนในระยะยาวโดยคาดหวังผลตอบแทนในระยะยาวที่ดีกว่าการลงทุนในตราสารหนี้ โดยพิจารณาความเหมาะสมของการลงทุน โดยคำนึงถึงประสบการณ์ลงทุน วัตถุประสงค์ของการลงทุน และฐานะทางการเงิน
อย่างไรก็ตาม ผู้ลงทุนต้องศึกษาข้อมูลเพื่อทำความเข้าใจลักษณะสินค้า เงื่อนไขผลตอบแทน และความเสี่ยงก่อนการตัดสินใจลงทุน กองทุนป้องกันความเสี่ยงด้านอัตราแลกเปลี่ยนตามดุลยพินิจของผู้จัดการกองทุนบางส่วนหรือทั้งหมดตามแต่สภาวการณ์ ผู้ลงทุนอาจขาดทุนหรือได้รับกำไรจากอัตราแลกเปลี่ยนหรือได้รับเงินคืนต่ำกว่าเงินลงทุนเริ่มแรกได้
โดยภายหลังการเสนอขายครั้งแรก กองทุนเปิด M-VI  จะเปิดซื้อขายหน่วยลงทุนทุกวันทำการ และบริการซื้อหน่วยลงทุนอย่างสม่ำเสมอ ตั้งแต่วันที่ 18 พฤษภาคม 2561 เป็นต้นไป สำหรับผู้สนใจสามารถลงทุนขั้นต่ำครั้งแรกได้ตั้งแต่ 10,000 บาท โดยติดต่อขอรายละเอียดเพิ่มเติมเกี่ยวกับนโยบายการลงทุน ความเสี่ยง ผลการดำเนินงานของกองทุนหรือหนังสือชี้ชวนได้ที่บลจ. เอ็มเอฟซี